text: Bådelaug på Als er Årets havn
  28 februar 2011 kl. 10.32
  Danmarks bedste havn blev i weekenden kåret. Den hedder Dyvig Bådelaug og ligger på Als.
  Under weekendens bådudstilling på Fredericia Boat Show blev Dyvig Bådelaug kåret til Årets Havn 2010.
  Sammen med titlen følger også en præmie på 5000 kroner.
  Havnemester Christian Strojeck er meget stolt af titlen. Han gør sit til at gæsterne på havnen føler sig velkomne. 
  - Vi tilbyder en service: Hvad vi ikke har, det skaffer vi. Og folk kan få lige, hvad de ønsker, siger Christian Strojeck.
  I sommer åbnede han en købmandsbutik på kajen.
  - Vi vil få betydelig flere gæster - økonomien vil blive bedre - og så vil vi kunne gøre mere og mere for vores gæster hvert år, siger Christian Strojeck.
  Dyvig Bådelaug har plads til i alt 120 både.
  